SABC2 beboet oor Swartwater-sekstoneleDie Onafhanklike Kommunikasie-owerheid van Suid-Afrika (Okosa) het SABC2 met R10 000 beboet nadat eksplisiete tonele sonder waarskuwing tydens die heruitsending van die Afrikaanse dramareeks Swartwater gewys is. Okosa het bevind dat hoewel die dramareeks self nie ‘n ouderdomsbeperking verg nie, die tonele van intieme gesoenery en geïmpliseerde seks van so ‘n aard is dat dit later uitgesaai moes word of daar kennis gegee moes word dat dié tonele nou uitgesaai gaan word. Cheryl Coetzer het die klag by Okosa aanhangig gemaak en gesê hoewel haar gesin nie Swartwater kyk nie, hulle wel die nuusbulletin voor dit kyk. Coetzer sê op die aand van 29 April het sy egter nie onmiddellik die kanaal verander nadat hulle die nuusbulletin gekyk het nie. “Hulle het ‘n toneel gewys waar ‘n man en ‘n vrou besig is om seks te hê in ‘n stegie. Dit is nie reg nie, my vierjarige kleinseun wou weet wat hulle doen en ek laat nie eers toe dat my 14-jarige dogter rolprente wat sekstonele bevat, kyk nie.” Okosa het tot die gevolgtrekking gekom dat Coetzer se klag geldig is aangesien SABC2 die uitsaaikode oortree het deur nie ‘n waarskuwing te gee nie.